钦定古今图书集成/理学汇编/文学典/第097卷 > 丘吉
## 钦定古今图书集成/理学汇编/文学典/第097卷 > 丘吉

按《列朝诗集》：吉字大祐，归安人。天性澹约，游眺吴越
山水间，飘然远俗。其诗纤丽，主温、李，为吴兴诗人领
袖。唐惟勤、张子静继之。陈颀永之曰：“吾乡陈士英有
白纸聚扇中，夹纸剪梅花一枝，照之宛然可见，题诗
者多不称意。一日，予与大祐过士英，士英即以此扇
求题，童子擎杨梅啖客，不数颗，大祐遽呼笔研题曰：
‘露下银河月上迟，梨花雪里梦醒时。水晶帘在琼楼
上，惆怅何由会玉肌’。”时号为绝唱。古人七步成章，观
此亦不足异也。